Turaidas Roze (grupa)

Biogrāfija

Grupu 1985. gadā dibināja Imants Kalniņš, kurš pēc vairāk kā 10 gadu pārtraukuma atgriezās rokmūzikā. Kalniņš Turaidas Rozei pieaicināja ģitāristus Albertu Bartaševiču (Menuets) un Edmundu Pumpuru (Salve), kā arī dziedātājas Indru Karlsoni (Akcents) un Mārīti Veisbergu, bet bundzinieka lomu pildīja ritma mašīna Yamaha RX-5.
Pirmie mēģinājumi notika komponista dzīvoklī Rīgā, Noliktavas ielā ar Latvijas TV skaņu režisoru Ēriku Dzērvi, kas bija arī grupas pirmais skaņu režisors. No 1985. gada nogales līdz grupas izjukšanai 1989. gadā grupas skaņu režisors bija Vilnis Kazaks. Vēlāk kopmēģinājumi notika Krimuldas kultūras namā, jo ZPS "Krimulda" direktors Jānis Lucāns deva pajumti grupai, kuras saimnieciskā darbība ir ZPS "Krimulda" sastāvdaļa.
1986. gadā grupas sastāvā notika pirmās izmaiņas, jo daudziem klausītājiem nebija pieņemams mehāniskais bundzinieks un tas, ka lielākā daļa dziesmu nav viegli uztverama popmūzika, kas daudzos lauku klubos tā arī nesaņēma aplausus.
1986. gada pavasarī no grupas aizgāja solistes Karlsone un Veisberga, taču tai pievienojās bundzinieks Juris Helvigs no grupas Sīpoli, kā arī viena no tobrīd populārākajām latviešu dziedātājām, kādreizējā Eolikas soliste Olga Rajecka pēc ierakstiem multiplikācijas filmai "Laimes lācis". Tieši šajā sastāvā Turaidas Roze guva vislielākos panākumus, vispazīstamākās grupas dziesmas ir "Apvij rokas", "Svētku diena" un "Mežā". Grupas mūzika: balādes un progresīvais roks ("Kvintesence"), kā arī instrumentālā mūzika ("Uvertīras").
1987. gadā grupai pievienojās arī dziedātājs Uģis Roze un bijušais grupu  Zodiaks un Sīpoli klarnetists un ģitārists Aivars Gudrais. Turpmāk Rajecka un Uģis Roze dziedāja duetā.
1988. gadā otrajā pusē no aktīvās darbības grupā atkāpās Imants Kalniņš, viņa vietā par Turaidas Rozes taustiņinstrumentālistu kļuva Einārs Jaunbrālis.
Grupa izjuka 1989. gada sākumā nesaskaņu dēļ pēc koncertiem kopā ar ukraiņu progresīvā roka grupu Zimņij Sad Alma Atā (Kazahstāna) un Dušanbē (Tadžikistāna).
Latvijas neatkarības atjaunošanas laikā grupa atjaunojās 1990. gadā šādā sastāvā: Elmārs Cielavs (taustiņi, balss), Juris Helvigs (sitamie instrumenti), Alberts Bartaševics (ģitāra, balss), Vitālijs Teretjevs (bass), Dzintars Sāgens (soloģitāra), Sandra Lāce un Kristīne Sudmale-Locika (balss), skaņu režisors Vilnis Kazaks. Programmai bija divas daļas - vienā bija pamatā patriotiskas dziesmas ar Olafa Gūtmaņa, Vizmas Belševicas, Andreja Eglīša un Laimas Līvenas vārdiem (Karsta mana jauna dziesma, Liec zobenu zem galvas, Es atradu tautasdziesmu utt.), otrā - dziesmas ar Vika vārdiem angļu valodā, ko vēlāk ierakstīja Uģis Roze ar Olgu Rajecku un Viks pārtulkoja latviešu valodā un izpildīja "Autobuss debesīs". Grupa bieži koncertus savienoja ar Imanta Kalniņa aģitācijas tūrēm Kurzemē. Dziesmu cikls ar Andreja Eglīša vārdiem tika ierakstīts studijā, šis ieraksts skanēja barikāžu laikā. 
Šis Turaidas Rozes sastāvs, mainot aranžējumus, ierakstīja LP Sky's eye (Melodija, 1990) ar Imanta Kalniņa dziesmām un Vika tekstiem angļu valodā.
Grupa beidza pastāvēt 1991. gadā, kopumā notika 17 tās koncerti. Bez minētā studijas ieraksta eksistē Codes kultūras namā izdarīts koncertieraksts. Turpmāk trio uzstājās kā grupa "Jumis". Nākamajos gados "Turaidas Roze" ik pa laikam uzstājās koncertos klubos, brīvdabas estrādēs, arī tradicionālajās Imantdienās ar Imantu Kalniņu kā otru taustiņinstrumentu spēlētāju.
2010. gadā par godu Uģa Rozes 50. gadu jubilejai Turaidas Roze plānoja uzsākt vērienīgu koncertturneju, kam bija jāturpinās līdz 2011. gada vidum. 2010. gada 1. decembrī tika izdots grupas pirmais kompaktdiska formāta albums, kuram speciāli studijā tika no jauna ierakstītas divas dziesmas, tai skaitā arī viena no slavenākajām Turaidas Rozes dziesmām "Nelaid, māte, bērnus mežā", kas līdz tam brīdim studijā vēl nebija ierakstīta.